kalixlouiis/myanmar-wikipedia-corpus huggingface dataset:
မာလီတွင် ဒေသရှစ်ခု ပါဝင်ပြီး မြောက်ဘက်ပိုင်း နယ်စပ်မှာ ဆဟာရ သဲကန္တာရ အတွင်းကျကျ တွင် ရှိသည်။
နိုင်ငံ၏ တောင်ဘက်ပိုင်းတွင်သာ လူအများ နေထိုင်ကြသည်။
နိုင်ဂျာမြစ်နှင့် ဆီနီဂေါမြစ်တို့ ရှိသည်။
နိုင်ငံ၏ စီးပွားရေးမှာ စိုက်ပျိုးမွေးမြူရေး နှင့် ငါးဖမ်းခြင်း ပေါ်တွင် အခြေခံသည်။
မာလီနိုင်ငံမှ ရွှေ၊ ယူရေနီယမ် နှင့် ဆား စသော သဘာဝ အရင်းအမြစ်များ ထွက်ရှိသည်။
မော်လတာနိုင်ငံ၏ တရားဝင်အမည်မှာ မော်လတာ သမ္မတနိုင်ငံဖြစ်ပြီး တောင်ဥရောပတွင် တည်ရှိသော နိုင်ငံဖြစ်သည်။
မြေထဲပင်လယ် အတွင်းရှိ ကျွန်းစုတစ်ခု ပေါ်တွင် တည်ရှိပြီး စစ္စလီကျွန်း၏ တောင်ဘက် ၉၃ ကီလိုမီတာ၊ တူနီးရှားနိုင်ငံ၏ အရှေ့ဘက် ၂၈၈ ကီလိုမီတာ အကွာတွင် တည်ရှိသည်။
ဂျီဘရော်လ်တာ ရေလက်ကြားမှာ အနောက်ဘက် ၁၈၂၆ ကီလိုမီတာ အကွာတွင် ရှိပြီး အလက်ဇန္ဒရီးယားမြို့မှာ အရှေ့ဘက် ၁၅၁၀ ကီလိုမီတာ အကွာတွင် ရှိသည်။
မော်လတာနိုင်ငံသည် စတုရန်းကီလိုမီတာ ၃၀၀ မျှသာရှိသဖြင့် ကမ္ဘာပေါ်တွင် အငယ်ဆုံးနှင့် လူဦးရေ အထူထပ်ဆုံး နိုင်ငံများတွင် တစ်ခု အပါအဝင်ဖြစ်သည်။
မြို့တော်မှာ ဗယ်လက်တာမြို့ ဖြစ်ပြီး အကြီးဆုံးမြို့မှာ ဘာကာကရာမြို့ ဖြစ်သည်။
ပင်မကျွန်းပေါ်တွင် မြို့ငယ်ပေါင်း မြောက်မြားစွာ ရှိပြီး ၎င်းတို့အားလုံး စုပေါင်း၍ မြို့ပြ ဧရိယာကြီး တစ်ခု အဖြစ် တည်ရှိသည်။
ယူရိုစတက် စာရင်းအရ ထိုနေရာတွင် လူဦးရေ ၃၆၈,၂၅၀ ရှိပြီး နိုင်ငံအတွင်းရှိ လူဦးရေ၏ အများစု ဖြစ်သည်။
နိုင်ငံအတွင်း မော်လတိစ် နှင့် အင်္ဂလိပ်ဘာသာ နှစ်ဘာသာကို ရုံးသုံးဘာသာစကား အဖြစ် သုံးစွဲကြပြီး မော်လတိစ်ကို အမျိုးသား ဘာသာစကား အဖြစ် မှတ်ယူကြသည်။
မှတ်ချက်များ ကိုးကား Category:ကုလသမဂ္ဂ အဖွဲ့ဝင်နိုင်ငံများ Category:ဥရောပ သမဂ္ဂ အဖွဲ့ဝင် နိုင်ငံများ Category:ကျွန်းနိုင်ငံများ Category:သမ္မတနိုင်ငံများ Category:ဥရောပတိုက်ရှိ နိုင်ငံများ ကဏ္ဍ:မြေထဲပင်လယ်သမဂ္ဂ အဖွဲ့ဝင်နိုင်ငံများ။
ဆမ္မာရီယမ် (Samarium) သည် Periodic table ၏ Lanthanide အုပ်စု တွင်ပါဝင်သော ငွေဖြူရောင် ရှိ သတ္တုတစ်မျိုးဖြစ်ပြီး ဓာတုသင်္ကေတမှာ Sm ဖြစ်သည်။
၎င်းသည် အခန်းအပူချိန် ရှိ ခြောက်သွေ့သော လေထုမှာ တည်ငြိမ်မှု ရှိသော်လည်း အပူချိန် ၁၅၀ စင်တီဂရိတ် အထက်ထိ အပူပေးပါက လောင်ကျွမ်းသွားပြီး စိုထိုင်းသော လေထုထဲတွင် အပေါ်ယံပိုင်းသည် အောက်ဆိုဒ်(Oxide) ဖြစ်သွားသည်။
အသုံချခြင်းများ ဆမ္မာရီယမ်(Samarium) ကို ဓာတ်ကူပစ္စည်း အဖြစ် တိကျသေချာသည့် အော်ဂင်းနစ် ဓာတ်ပြုခြင်းတွေမှာ အသုံးပြုပါသည်။
ဆမ္မာရီယမ် ဒိုင်အောက်ဆိုဒ်Samarium Iodide (SmI2) ကို သဘာဝ ထုတ်ကုန်များ ၏ အတူအယောင် ပုံစံများထုတ်လုပ်နိုင်ဖို့ အတွက် ဓာတုဗေဒ သူသေတန ပညာရှင်များ အသုံးပြုကြသည်။
အောက်ဆိုဒ် Samiria ကို အထူးပြုလုပ်ထားသော အနီအောက်ရောင်ခြည်ကို စုပ်ယူနိုင်သော ဖန်ပြုလုပ်ဖို့ လည်းကောင်း၊ arc မီးချောင်းများတွင် သုံးသော လျှပ်ခေါင်းများတွင် ကာဗွန် အလည်တိုင် အူချောင်းအဖြစ်သော်လည်းကောင်း နှင့် အီသနောမှ ရေဖယ်ထုတ်ခြင်းနှင့် ဟိုက်ဒြိုဂျင် ဖယ်ထုတ်ဖို့အတွက် ဓာတ်ကူပစ္စည်း အဖြစ် အသုံးပြုပါသည်။
ဆမ္မာရီယမ်ကိုဘော့ (SmCo5) ဓာတ်ပေါင်းကို သံလိုက် ပြုလုပ်ရာတွင်လည်း အသုံးပြုပါသေးသည်။
ရှာဖွေတွေ့ရှိသူ Paul Emile Lecoq de Boisbaudran ပတ်ဝန်းကျင်တည်ရှိပုံ ဆမ္မာရီယမ်(Samarium) သည် ရှားပါးဒြပ်စင်းများတွင် ၅ခုမြောက် အပေါများဆုံ ဒြပ်စင်ဖြစ်သည်။
၎င်းသည် သံဖြူထက် လေးဆ နီးပါးပေါများပါသည်။
၎င်းကိုတော့ သဘာဝမှာ လွတ်လပ်စွာ မတွေ့ရပါ။
သို့သော်လည်း မြောက်မြားစွာသော တွင်းထွက် ပစ္စည်းများဖြစ်သော Monazite, Bastnasite နှင့် Samarskite တို့တွင် ပါဝင်နေပါသည်။
ဆမ္မာရီယမ်(Samarium ) ပါဝင်သော သတ္တုရိုင်းများကို အမေရိကန်၊ တရုတ်၊ ဘရာဇီး၊ အိန္ဒိယ၊ ဩစတြေးလျ နှင့် သီရိလင်္ကာ နိုင်ငံများတွင် တွေ့ရှိရသည်။
ကမ္ဘာ့ ဆမ္မာရီယမ် ထုတ်လုပ်မှုမှာ တစ်နှစ်လျှင် တန်ချိန် ၇၀၀ ရှိပြီး ကမ္ဘာတစ်ဝန်း သိုလှောင်ထားသော ပမာဏမှာ တန် နှစ်သန်းခန့် ရှိနေပြီ ဖြစ်သည်။
ဆမ္မာရီယမ်ဆာလဖိတ် ကျန်းမာရေးသက်ရောက်မှု ဆမ္မာရီယမ်(Samarium) သည် ဇီဝဗေဒ အခန်းကဏ္ဍတွင် မပါဝင်သော်လည်း ခန္ဓာကိုယ် အတွင်း ဇီဝဆိုင်ရာ ဖြစ်စဉ်ကို လှုံ့ဆော်ပေးစေသည်။
ပျော်ဝင်စေနိုင်သော ဆမ္မာရီယမ်ဆားများသည် မျိုချမိပါက သိပ်မပြင်းထန်သောအဆိပ် အတောက် ဖြစ်စေပြီး ဆမ္မာရီယမ်နှင့် ထိတွေ့မိပါက မျက်လုံးနှင် အရေပြားကို နာကျင် ကျိန်းစပ် စေသည်။
၎င်းတို့သည် ထိခိုက်မှုများလာပါက ကျန်းမာရေးကို ဘေးအန္တရာယ် ဖြစ်စေသည်။
ပတ်ဝန်းကျင်ရှိ ဆမ္မာရီယမ်(Samarium)သက်ရောက်မှု ဆမ္မာရီယမ်(Samarium ) သည် အပင်များနှင် သတ္တဝါများကို ပတ်ဝန်းကျင်ဆိုင်ရာ မည်သည့် ထိခိုက်မှုမှ မဖြစ်စေပါ။
မြန်မာဘာသာဖြင့် ငွေဆိုသည့်စကားလုံးအား အဓိပ္ပယ်အမျိုးမျိုးဖြင့် ဖော်ပြကြသည်။
အောက်ပါတို့မှ လိုအပ်သည်များကို ရွေးချယ်လေ့လာနိုင်သည်။
ငွေ (သတ္တု) ငွေစက္ကူ ငွေကြေး ငွေရောင်။
ယူရိုပီယမ် (Europium) သည် ငွေရောင် ဖျော့ဖျော့ရှိပြီး တန်ဖိုးမြင့်မားပါသည်။
ဓာတုဗေဒသင်္ကေတမှာ Eu ဖြစ်သည်။
၎င်း သတ္တုသည် Lanthanide အုပ်စုထဲတွင် ဓာတ်ပြုမှု အကောင်းဆုံး သတ္တု တစ်မျိုးဖြစ်သည်။
၎င်း သတ္တုသည် လေထဲ၌ အခန်းအပူချိန်မှာပင် အောက်ဆီဂျင်နှင့် ဓာတ်ပြုနိုင်သည်။
အပူချိန် ၁၅၀ မှ ၁၈၀ စင်တီဂရိတ် အတွင်း လောင်ကျွမ်းနိုင်သည်။
ရေနှင့် အလွယ်တကူ ဓာတ်ပြုနိုင်သည်။
အသုံးပြုမှု ယူရိုပီယမ် (Europium) သည် နျူထရွန်ကို စုပ်ယူ စုဆောင်းနိုင်သောကြောင့် နျူးကလီးယား ဓာတ်ပေါင်းဖို များတွင် Control Rod အပိုင်းတွင် အသုံးပြုသည်။
Eu Phosphors များကို တောက်ပသော အနီရောင် ထွက်ပေါ်စေရန်အတွက် TV Tubes ရုပ်မြင်သံကြား စက်များတွင် အသုံးပြုပါသည်။
လမ်းမီးတိုင်များတွင် အလင်းရောင် ပိုမို တောက်ပစေရန် Eu ကို Mercury-Vapor Lamp များတွင် အနည်းငယ်မျှ ထည့်သွင်း ထားသည်။
Eu ဆားတစ်မျိုးကို မီးစုန်းဓာတ်ပါသော အမှုန့် နှင့် ဆေးသုတ်ရာတွင် အသုံးပြုသည်။
left|ရုပ်မြင်သံကြားစက်ရှိ ယူရိုပီယမ်ဖြင့် ပြုလုပ်ထားသော အနီရောင် ပတ်ဝန်းကျင်ရှိ ယူရိုပီယမ် ယူရိုပီယမ် (Europium) သည် ရှားပါး ဒြပ်စင်များထဲမှ ပေါများမှု အနည်းဆုံး ဒြပ်စင် တစ်ခုဖြစ်သည်။
သံဖြူ နီးပါး ပေါများပါသည်။
၎င်းကို သဘာဝတွင် လွတ်လပ်စွာမတွေ့ရှိနိုင် သော်လည်း ယူရိုပီယမ် ပေါင်းစပ် ပါဝင်နေသော ဒြပ်စင် မြောက်မြားစွားရှိသည်။
အဓိက တွေ့ရှိနိုင်သော သတ္တုတွင်း နေရာများကတော့ တရုတ်နှင့် အမေရိကန်နိုင်ငံ တို့ဖြစ်ကြသည်။
ထုတ်လုပ်ပြီး ယပမာဏသည် တန်ပေါင်း ၁၅၀၀၀၀ နီးပါရှိသည်။
ကမ္ဘာ့ ယူရိုပီယမ် ထုတ်လုပ်မှု ပမာဏမှာ တစ်နှစ်လျှင် တန် ၁၀၀ ခန့်ရှိသည်။
အောက်ဆိုဒ်ဖြစ်သွားသော ယူရိုပီယမ်၊ အဝါရောင် ယူရိုပီယမ် ၂ ကာဗွန်နိတ် ကျန်းမာရေးသက်ရောက်မှု ယူရိုပီယမ် (Europium) သည် ဇီဝဗေဒ ဆိုင်ရာ အခန်းကဏ္ဍ မှာ ပါဝင်မှု မရှိပါ။
ယူရိုပီယမ်ဆား ခန္ဓာကိုယ် တွင်းမျိုချမိပါက အဆိပ်အတောက် အနည်းငယ်ဖြစ်တတ်ပြီး အဆိပ်အတောက် ဖြစ်နိုင်မှု ပမာဏအတွက် ပြည့်စုံစွာ သုတေသန ပြုလုပ်ဆဲဖြစ်သည်။
ပတ်ဝန်းကျင်သက်ရောက်မှု ယူရိုပီယမ်ပါဝင်သော မီးချောင်းတစ်ခု ယူရိုပီယမ် (Europium) သည် အပင်များနှင် သတ္တဝါများကို ပတ်ဝန်းကျင်ဆိုင်ရာ မည်သည့် ထိခိုက်မှုမှ မဖြစ်စေပါ။
ယူရိုပီယမ် (Europium) လောင်ကျွမ်း ပေါက်ကွဲမှုဖြစ်ပေါ်မှသာလျှင် အန္တရာယ် ဖြစ်စေနိုင်သည်။
ဒူးဂဏန်းရေးနည်း ဟူသည် ‘က၊ ခ’ စသော အက္ခရာများ၏ နေရာတွင် ‘၁၊ ၂၊ ၃’ စသော သင်္ချာ ကိန်းဂဏန်းများကို ဖလှယ်အသုံးပြု ရေးနည်းဖြစ်၏။
ဖလှယ်အသုံးပြု ရေးရာတွင် နည်းစနစ်ရှိသည်။
သတ်မှတ်ချက် ရှိသည်။
ယင်းနည်းစနစ် သတ်မှတ်ချက်များကို “လောကဖွယ်ရာ၊ လူတို့ရွာ၌၊ မှတ်ပါထူးဆန်း၊ ဒူးဂဏန်းကို၊ ခွဲခြမ်းသေချာ၊ နိဒါန်းဖြာပိမ့်၊ ‘အစ်’ မှာကား ‘က’၊ ‘ဒွေး’ ကို ‘ခ’ တည့်၊ ‘င’ ကို ‘တြိန်း’၊ သင်္ချာကိန်းချ၊ ‘ဇေယျ-စတု’၊ ဆ-မူ-ပဉ္စ၊ ‘သော’ ကို ‘ညံ’ တည့်၊ ‘သတ္တံ-တ-ယူ’၊ ‘အုဋ်’ မူကား ‘ထ’၊ ‘နော’ ကို ‘န’ တည့်၊ ‘ပ’ ကို အစ်ဖော်၊ နှစ်ခုမြော်၏။
ဒွေးဖော်နှစ်ခု ‘ဖ’ ကိုယူလော့၊ သုံး -သုံးနှစ်ပါး၊ ‘မ’ ကိုထားမှ၊ ‘ယ’ ကား ‘ဇယ’၊ နှစ်ထပ်ပြ၏။
ပဉ္စဒွေးဖော် ရလျှင်ခေါ်၏။
လသော်တစ်မူ ‘သော’ ယှဉ်တူတည်း၊ ‘ဝ’ မူ သတ္တ၊ တူကွမတွာ၊ ‘သ’ မှာမှန်ငြား၊ လေးပါးအစွန်း၊ ဝန်းဝန်းထပ်လှောက်၊ သေးသေးပေါက်လော့ ” ဟူ၍ ဖွဲ့ဆို လမ်းညွှန်ခဲ့သည်။
ယင်းကဗျာ လမ်းညွှန်ချက်ကို ပုံပြဇယားဖြင့် ဖော်ပြရလျှင် ကခငစဆညတထန ၁၂၃၄၅၆၇၈၉ ပ ဖ မ ယ ရ လ ဝ သ ဟ အ ၁၂၃၄၅၆၇၈၉+ ၁၂၃၄၅၆၇၈၉ ဟူ၍ ‘က၊ ခ၊ င’ အက္ခရာများကို ‘၁၊ ၂၊ ၃’ ကိန်းဂဏန်းများဖြင့် ဖလှယ် ရေးသားထားကြောင်း ဖော်ပြသတ်မှတ်ခဲ့သည်။
ကိုးကား ပဟေဠိဆန်သော မြန်မာစာပေ အရေးအသား။
ကြေးဂဏန်း ရေးသားနည်းဟူသည် ဒူးဂဏန်း ရေးသားနည်းနှင့် ဆင်ဆင်တူသည်။
ဒူးဂဏန်း ရေးသားနည်း နည်းစနစ်အတိုင်း ‘က၊ ခ၊ င၊ စ၊ ဆ၊ ည၊ တ၊ ထ၊ န၊ ပ၊ ဖ၊ မ၊ ယ၊ ရ၊ လ၊ ဝ၊ သ၊ ဟ၊ အ’ အက္ခရာများကို ‘၁၊ ၂၊ ၃၊ ၄၊ ၅၊ ၆၊ ၇၊ ၈၊ ၉’ ကိန်းဂဏန်းများဖြင့် ဖလှယ်ရေးသားမှု ပြုသည်။
ခြားနားချက်မှာ သက်ဆိုင်ရာ ကိန်းဂဏန်းများတွင် ‘လုံးကြီးတင် (–ိ) နှင့် ရှေ့ဆီး၊ ဝစ္စနှစ်လုံးပေါက် (–း) ထပ်၍ ထည့်သွင်းအသုံးပြု ရေးသားနည်းမျိုး ဖြစ်သည်။
‘အ’ ဟူသော အက္ခရာကိုမူ ကျေးဂဏန်းဖြင့် ရေးရာတွင် ‘၁’ ဂဏန်းကို သုံးလုံးဆင့်၍ ရှေ့ဆီး (ဝစ္စနှစ်လုံးပေါက် –း) ထည့်သွင်း ရေးသားရ၏။
ထိုသို့သော နည်းစနစ် သတ်မှတ်ချက်ဖြင့် ကျေးဂဏန်း ရေးနည်းပြုမှုကို “ကျေးဂဏန်းမှာ ဧကာအစ၊ နဝမအဆုံး၊ ရေးနည်းထုံးလာ၊ စဉ်တိုင်းသာတည့်၊ မှတ်ရာကွန့်မြူး၊ ထူးသည့်အရေး ရှေ့ဝစ္စနှင့်၊ ပေါ်ကလုံးကြီး၊ တင်စီးမြဲမှတ်၊ တစ်ရပ် ‘ပ’ က၊ ‘ဟ’ အက္ခရာ၊ တိုင်အောင်သာလျှင်၊ သင်္ချာဧက၊ အာဒိစ၍ နဝသို့ရောက်၊ ဒွေးဖော်လှောက်၍၊ အံ့လောက်လုံးကြီး၊ ပေါ်ကစီးသည်၊ စဉ်တိုင်းစီးမှ၊ တစ်သီးဝစ္စ၊ ရေးနည်းပြ၍၊ ရေးပြအပ်ရာ၊ ‘အ’ မှာ ‘ဧက’၊ သုံးဆင့်ချ၍၊ ဝစ္စလုံးကြီး၊ ပေါ်ကစီးသည်၊ တစ်သီးမှတ်ရန်၊ မှတ်ခမ်းတည်း” ဟူ၍ လမ်းညွှန်ဖွဲ့ဆိုခဲ့ကြသည်။
ယင်းကဗျာ ဖွဲ့ဆိုလမ်းညွှန်ချက်ကို ပုံပြဇယားဖြင့် ဖော်ပြလျှင် ကခငစဆညတထန ၁ိး၂ိး၃ိး၄ိး၅ိး၆ ိး၇ိး၈ိး၉ိး ပဖမယရလဝသဟအ ၁ိး၂ိး၃ိး၄ိး၅ိး၆ ိး၇ိး၈ိး၉ိး၁ိး ၁၂၃၄၅၆၇၈၉၁ ၁ ကိုးကား ပဟေဠိဆန်သော မြန်မာစာပေ အရေးအသား။
အင်တာနက် ဆင်ဆာပြုလုပ်ခြင်း၏ နည်းပညာရပ်များကို အသုံးပြုသူများ ရှောင်ရှားနိုင်ရန် အရင်းအမြစ်အချို့ ရှိသည်။
ပရောက်ဆီ ဝက်(ဘ်)ဆိုဒ် များ ပရောက်ဆီ ဆာဗာ(Proxy server) proxy website များသည် ဆင်ဆာပြုလုပ်ခြင်း ခံရသော နိုင်ငံများတွင် တားမြစ်ထားသော website များကို ဆက်သွယ်ဝင်ရောက်ရန် အရိုးရှင်းဆုံးနှင့် အမြန်ဆုံး နည်းလမ်းဖြစ်သည်။
ထိုသို့သော website များသည် ပိတ်ပင်ခြင်းမခံရအောင်သူတို့ကိုယ် သူတို့ပြုလုပ်ထားပြီး ၎င်းတို့အထဲတွင်မူ ပိတ်ပင်ထားသော အရာများကို ဖော်ပြထားနိုင်သည်။
URL လိပ်စာကို ထည့်သွင်းကာ ပproxy website က ယူဆောင်ဖော်ပြပေးခြင်းအားဖြင့် ပိတ်ပင်ထားသော website များကို ကြည့်ရှုနိုင်သည်။
https protocol သည် လျှို့ဝှက်ကုတ်ကို အသုံးပြုသဖြင့် ပိတ်ဆို့ရန် ပိုမို ခက်ခဲသောကြောင့် ပproxy များက ၎င်းကို အသုံးပြုရန် အကြံပေးကြသည်။
Ultrasurf Ultrareach ကို သတင်းစိစစ်ဖြတ်တောက်ခြင်းကို ဆန့်ကျင်သည့်ဆော့ဖ်ဝဲအဖြစ် ဖန်တီးခဲ့ပြီး Ultrasurf ဟုလည်းသိကြသည်။
ultrasurf ကို ဒီမှာ ဆွဲချရယူနိုင်ပြီးဝင်းဒိုး တွင်အသုံးပြုနိုင်အောင် လုပ်ဆောင်ပေးထားသည်။
အသုံးပြုသူတစ်ဦးက ဆွဲချရယူရုံဖြင့် (တပ်ဆင်ထားရန်မလိုအပ်ပေ) ကွန်ပျူတာတွင်အသုံးပြုနိုင်သည်။
၎င်းသည် အခမဲ့ဆော့ဖ်ဝဲ ဖြစ်ပြီး အင်္ဂလိပ်ဘာသာနှင့် တရုတ်ဘာသာတို့နှင့် ရရှိနိုင်သည်။
၎င်းကို တစ်ကြိမ်စတင်ပြီးလျှင် ဆော့ဖ်ဝဲသည် အိုင်အီး ကို အလိုအလျောက် ပွင့်စေပြီး လိုအပ်သော အချက်အလက်များကို ပြင်ဆင်ဆောင်ရွက်ပြီးမှ ဆော့ဖ်ဝဲကို အသုံးပြုနိုင်မည်ဖြစ်သည်။
အခြားအင်တာနက်စောင့်ကြည့်စနစ်များ (browsers) တွင် မိမိ ကိုယ်တိုင် အချက်အလက်များ ပြင်ဆင်ဆောင်ရွက်ရန် လိုအပ်သည်။
ပုံမှန်အားဖြင့် ဆက်သွယ်မှုများကို ဝှက်စာအသုံးပြုမည်ဖြစ်ပြီး၊ မပိတ်ဆို့ထားသော လိပ်စာများကိုလည်း နည်းပညာစုံသုံးကာ ရှာဖွေမှု လုပ်ဆောင်ထားသည် ultrasurf သည် အခြားသူများကိုယုံကြည်လိုသော သာမန်သုံးစွဲသူများအတွက် အကောင်းဆုံးရွေးချယ်မှု ဖြစ်ပြီး လက်ခံနိုင်သော အမြန်နှုန်း ကိုလည်း အခမဲ့ရရှိစေသည်။
အချို့နိုင်ငံများတွင် ultrareach ဝက်ဘ်ဆိုဒ်ကို ပိတ်ဆို့ထားပြီးဖြစ်ပါလိမ့်မည်။
ထိုအခါ သုံးစွဲသူအနေဖြင့် ထိုဆော့ဖ်ဝဲကို တစ်စုံတစ်ယောက်ထံမှ ရယူရန်လိုအပ်သည်။
ဝက်ဘ်ဆိုဒ်ကို ပိတ်ဆို့ထားခဲ့သောငြားလည်း ဝန်ဆောင်မှုများကိုမူ ရယူသုံးစွဲနိုင်ပါလိမ့်မည်။
မပိတ်ဆို့ထားသော IP လိပ်စာများကို နည်းမျိုးစုံဖြင့် ရှာဖွေရယူပေးပါလိမ့်မည်။
သို့သော်လည်း တိကျသေချာစွာ စိစစ်နေမည်ဆိုပါက ပိတ်ဆို့ကောင်းပိတ်ဆို့နိုင်လိမ့်မည်ဖြစ်သည်။
ဂျာဗား အနွန် ပရောက်ဆီ (Java Anon Proxy) ဂျာဗား အနွန် ပရောက်ဆီ သည် လုပ်ဆောင်ခြင်းစနစ် OS အားလုံးတွင် အသုံးပြုနိုင်သော အမည်မပေါ်အောင် ပြုလုပ်ပေးသည့် ခိုင်မာသည့် အခမဲ့ open source ဆော့(ဖ်)ဝဲ ဖြစ်သည်။
၂၀၀၄ ခုနှစ် အထိ ၎င်းတွင် ပိတ်ဆို့မှုကို တွန်းလှန်နိုင်သော လုပ်ဆောင်ချက်များလည်း ပါဝင်သည်။
ဆော့(ဖ်)ဝဲ၏ အခြားအသုံးပြုသူများမှ တဆင့် ၎င်းကို အသုံးပြုခြင်း (သုံးစွဲသူကို ထပ်ဆင့်ပို့လိုက်ခြင်း) ဖြင့် အသုံးပြုသူကို အခြေခံ လျှို့ဝှက်ဝန်ဆောင်မှု AN.ON ၏ ပိတ်ဆို့ခြင်းမှ ရှောင်ရှားနိုင်စေသည်။
ပို့လွှတ်သော ဆာဗာတစ်ခုကို ပေးသော JAP အသုံးပြုသူများ၏ လိပ်စာများကို AN.ON ၏ InfoService ကွန်ယက်သို့ အလိုအလျောက် ဆက်သွယ် ရယူခြင်းဖြင့် သော်လည်းကောင်း၊ အကယ်၍ ဤကွန်ယက်သည်လည်း ပိတ်ဆို့ခံထားရပါက ဤ InfoService များထဲမှ တစ်ခုခုထံသို့ အီးမေးလ် ရေးခြင်းဖြင့်သော်လည်းကောင်း ရရှိနိုင်သည်။
အသုံးပြုသူက CAPTCHA ကို ဖြည့်စွက်ပြီးသည်နှင့် JAP ဆော့(ဖ်)ဝဲသည် အလိုအလျောက် အဖြေကို လျှို့ဝှက်ကုတ်ဖော်ပေးသည်။
ယခုအခါ ဖန်တီးပြုလုပ်သူများက [ကိုးကားရန်လိုသည်] ထပ်မံဖြည့်စွက်ထားသော၊ ပို၍ပင် ခိုင်မာသော ပိတ်ဆို့မှုကိုတွန်းလှန်သည့် လုပ်ငန်းများကို ပေါင်းထည့်ရန် စီစဉ်နေကြသည်။
ပုဂ္ဂလိက ကွန်ယက် ယောင်များ (Virtual Private Networks (VPNs)) အင်တာနက် ဆင်ဆာပြုလုပ်ခြင်းခံရသော အသုံးပြုသူသည် ပုဂ္ဂလိက ကွန်ယက်ယောင် များကို အသုံးပြုခြင်းဖြင့် ပို၍လွတ်လပ်မှုရှိသော နိုင်ငံသို့ လုံခြုံစိတ်ချရသည့် ဆက်သွယ်မှုကို ဖန်တီးနိုင်ပြီး ထိုနိုင်ငံတွင် နေထိုင်အသုံးပြုနေသကဲ့သို့ အင်တာနက်ပေါ်တွင် သွားလာကြည့်ရှုနိုင်သည်။
အချို့မှာ လစဉ်ကြေးဖြင့် ဝန်ဆောင်မှုများ ပေး၍ အချို့ဝန်ဆောင်မှုများကို ကြော်ငြာများကထောက်ပံ့ကြသည်။
ဆီဖွန် (Psiphon) Psiphon software သည် တရုတ်နိုင်ငံကဲ့သို့ ဆင်ဆာပြုခြင်းခံရသော နိုင်ငံများတွင် အသုံးပြုသူများကို Wikipedia ကဲ့သို့သော တားမြစ် website များကို ဆက်သွှယ် ရရှိနိုင်စေသည်။
ဝန်ဆောင်မှု ရရှိရန် software ကို အင်တာနက်ကို ဆက်သွယ် အသုံးပြုရာတွင် ဆင်ဆာပြုခြင်း မခံရသော ကွန်ပျူတာတွင် တပ်ဆင်ရန် လိုအပ်သည်။
ထိုနည်းအားဖြင့် ကွန်ပျူတာသည် ဆင်ဆာပြုလုပ်ခြင်း ခံရသော ပတ်ဝန်းကျင်ရှိ အသုံးပြုသူများ အတွက် ကိုယ်စားလှယ် proxy အဖြစ် အလုပ်လုပ်နိုင်မည် ဖြစ်သည်။
I2P I2P သည် အမည်မဖော်ပဲ ဝက်(ဘ်)ဆိုဒ်များ ကြည့်ရှုခြင်း၊ စကားပြောခြင်း၊ ဘလော့ဂ် ရေးသားခြင်းနှင့် ဖိုင်ပို့ခြင်း တို့အတွက် အသုံးပြုနိုင်သော open source ဆော့(ဖ်)ဝဲ ဖြစ်သည်။
Tor Tor သည် အသုံးပြုသူများကို အမည်မဖော်ပြစေရန် ခိုင်မာစွာအာမခံလျှက် အင်တာနက် ဆင်ဆာပြုလုပ်ခြင်းမှ လမ်းလွှဲပြောင်းနိုင်ရန် အခမဲ့ ဆော့(ဖ်)ဝဲ အသုံးပြုမှု တစ်ခု ဖြစ်သည်။
ဝက်ဘ် တောင်းဆိုမှုများကို ပြောင်းလဲဆက်သွယ်စေခြင်းနှင့် စကားဝှက်များ ပေါင်းစပ်အသုံးပြုစေခြင်းဖြင့် မည်သည်နေရာမှ လာသည်၊ မည်သည်နေရာသို့ သွားမည်ကို ကိရိယာများဖြင့် ကွန်ယက်အတွင်းမှ မမှန်းဆနိုင်အောင် လုပ်ဆောင်ခြင်းဖြစ်သည်။
အမည်ဝှက်ခြင်းကို အရေးကြီးလိုအပ်သူများအတွက် ရွေးချယ်ရန်ဖြစ်သည်။
အဘယ်ကြောင့်ဆိုသော် အစိုးရအနေဖြင့် မည်သို့ ဆက်သွယ်မှုများပြုလုပ်သည်ကို Tor ကွန်ယက်ကိုသုံးစွဲနေသူအား ရှာဖွေရခက်ခဲသောကြောင့်ဖြစ်သည်။
Tor သည် လျှို့ဝှက်သွယ်တန်းခြင်းကို ကွန်ယက်အတွင်း တိုက်ရိုက်စကားပြောခြင်း နှင့် အီးမေးလ် စသောဆော့ဖ်ဝဲများအတွက် အခြားပုံစံမျိုးစုံဖြင့် ဆက်သွယ်မှုများကို ပံ့ပိုးပေးထားသည်။
ထိုဆော့ဖ်ဝဲတွင်ပါသော ထူးခြားမှုတစ်ခုမှာ ကွယ်ဝှက်မှုဝန်ဆောင်ခြင်း hidden services သုံးစွဲသူများ အမည်ဝှက်ကာ ကိုယ်ပိုင်ဝက်ဘ် စာမျက်နှာများ ရေးသားတင်ပြခြင်းကို Tor မှတဆင့် လုပ်ဆောင်နိုင်ခြင်းဖြစ်သည်။
ထိုဆော့ဖ်ဝဲစုကို ကူးယူသုံးစွဲရမည်ဆိုပါက အများသုံးစွဲသောနေရာများတွင် သုံးစွဲခြင်းနှင့် ကွန်ပျူတာအတွင်း ရှာဖွေဖမ်းဆီးနိုင်သောအနေအထားရှိသည့် သုံးစွဲသူများအတွက် မသင့်တော်ပါ။
ဘာသာစကားမျိုးစုံဖြင့်ရယူနိုင်ပြီး လူအများ တီထွင်ရေးသားနိုင်ရန် ပံ့ပိုးထားသည်။
အလွန်ကောင်းမွန်သော လုပ်ဆောင်မှု အဖွဲ့အစည်းနှင့် စာရွက်စာတမ်းများ ကိုလည်း ရရှိနိုင်သည်။
တပ်ဆပ်မှုများလုပ်ဆောင်ပြီးသောအခါ၊ ဝန်ဆောင်မှု စတင်မည် ဖြစ်သည်။
Firefox browser ကိုပိုမိုဦးစာပေးရွေးချယ်ပါသည်။
Torbutton ကို တွေ့မြင်နိုင်ပြီး လွယ်ကူစွာဖြင့် ဖွင့်ခြင်း၊ ပိတ်ခြင်းများကို လုပ်ဆောင်နိုင်သည်။
အခြား အင်တာနက် ကြည့်သော ဆော့ဖ်ဝဲများတွင် ကိုယ်တိုင် ပြောင်းလဲလုပ်ဆောင်မှုများ လိုအပ်သည်။
Tor သည်ကျော်လွှားခြင်းနည်းပညာအား လုံခြုံမှုအရေးကြီးသော နည်းပညာကျွမ်းကျင်သူများ ဆော့ဖ်ဝဲအမျိုးမျိုးကို မမြန်သောနှုန်းဖြင့် အသုံးပြုနိုင်ပေသည်။
Tor ဝက်ဘ်ဆိုဒ်ကို ပိတ်ဆို့ထားမှုများ တခါတရံ နိုင်ငံအချို့တွင် ရှိနိုင်သော်လည်း ဝန်ဆောင်မှုများကိုမူ ရယူသုံးစွဲနိုင်ပါလိမ့်မည်။
တိကျသေချာစွာ စိစစ်သော နိုင်ငံများတွင့် ပိတ်ဆို့နိုင်လိမ့်မည်ဖြစ်သည်။
သို့သော်လည်း ပရိုဂရမ်ရေးသားသူများသည် ပိုမိုကောင်းမွန်သော ကျော်လွှားခြင်းနည်းပညာများ ကိုဆက်လက် ရေးသားနေပါသည်။
များပြားသော Router များကို ဖြတ်သန်းရသောကြောင့် အင်တနက်ကို Tor ဖြင့်သုံးစွဲခြင်းသည် နှေးကွေးနေမည်ဖြစ်သည်။
Tor ကို အသုံးပြုမည်ဆိုပါက ကွန်ပျူတာ တတ်ကျွမ်းသူများအတွက်သာဖြစ်ပြီး စတင်အသုံးပြုသူများအတွက် မသင့်တော်ပေ။
မာရှယ်အိုင်းလန်း သမ္မတနိုင်ငံသည် မိုက်ခရိုနီးရှားနိုင်ငံ တစ်နိုင်ငံ ဖြစ်ပြီး ပစိဖိတ်သမုဒ္ဒရာအတွင်း သန္တာကျွန်းများ နှင့် ကျွန်းများဖြင့် ဖွဲ့စည်းထားသော နိုင်ငံဖြစ်သည်။
နိုင်ငံတကာ နေ့စွဲမျဉ်း၏ အနောက်ဘက် ကပ်လျှက်နှင့် အီကွေတာ၏ အထက်ဘက်ကပ်လျှက် တွင် ရှိသည် လူဦးရေမှာ ၆သောင်း ၈ ထောင်မျှသာ ရှိသည်။
၁၉၈၆ ခုနှစ်တွင် အမေရိကန်ပြည်ထောင်စု မှ လွတ်လပ်ရေး ရခဲ့သည်။
ကိုးကား ကဏ္ဍ:မာရှယ်အိုင်းလန်းနိုင်ငံ ကဏ္ဍ:သမ္မတနိုင်ငံများ ကဏ္ဍ:ကျွန်းနိုင်ငံများ ကဏ္ဍ:အိုရှန်းနီးယားရှိ နိုင်ငံများ ကဏ္ဍ:ကုလသမဂ္ဂ အဖွဲ့ဝင်နိုင်ငံများ။
ငွေဆောင် သည် ဧရာဝတီတိုင်းဒေသကြီး၊ ပုသိမ်မြို့ အနောက်ဘက် ၄၈ ကီလိုမီတာအကွာတွင် တည်ရှိသည့် ပင်လယ်ကမ်းခြေ အပန်းဖြေစခန်းတစ်ခုဖြစ်သည်။
ရန်ကုန်မြို့မှ ကားလမ်းခရီး ၅ နာရီ ကြာမြင့်သည်။
ငွေဆောင်အပန်းဖြေစခန်းကို ၂၀၀၀ ခုနှစ် မတ်လတွင် စတင်ဖွင့်လှစ်ခဲ့သည်။
ပုသိမ်မြို့နယ်ရှိ ချောင်းသာကမ်းခြေနှင့်စာလျှင် ငွေဆောင်ကမ်းခြေမှာ ပိုမိုသစ်လွင်သည်။
ဒဂုန်တာရာ ၏ ဇူလိုင် ၁၉ ရက်နေ့၏ဝမ်းနည်းဖွယ်အဖြစ်အပျက်အကြောင်း စာရေးဒဂုန်တာရာသည် အထက်ပါအဖြစ်အပျက်ကြီးပြီးနောက် ပြည်သူလူထု၏ ဝမ်းနည်းယူကျုံးမရ တသသ ဖြစ်ရပုံကို "ဦးအောင်ဆန်း၏ နောက်ဆုံးနေ့" စာအုပ်တွင် အောက်ပါအတိုင်းဖော်ပြထားလေသည်။
ဝမ်းနည်းဖွယ်ကောင်းလေစွ။
မိုးလင်းကတည်းကပင် ကောင်းကင်သည် အုံ့မှိုင်း ညိုမှိုင်းလျက်ရှိသည်။
တိမ်တိုက်ဟူ၍ ဘာမျှ ကြည်လင်စွာ မမြင်ရ။
မိုးကို ကြည့်ရသည်မှာ မြူသန်းနေသော ပင်လယ်ပြင်ကြီးလို ဝိုးဝိုးဝါးဝါး နေသည်။
မိုးသည် ကင်းကင်းလွတ်လွတ် စဲသည်ဟူ၍ မရှိဘဲ တဖွဲဖွဲ နေလိုက်၊ တဖြိုင်ဖြိုင် ရွာချလိုက်နှင့်။
နောက် စွေ၍နေလေသည်။
ဇူလိုင်လ ၁၉ ရက်၊ စနေနေ့ နံနက် (၁ဝ)နာရီခွဲ။
ဒီကနေ့ အတွင်းဝန်များရုံးသို့ သွားစရာရှိသည်။
တိုင်းပြုပြည်ပြု လွှတ်တော်အထူးအရာရှိ ဦးသိန်းဟန် (ဇော်ဂျီ)က စနေနေ့ နေ့လယ်တွင် ဆောင်းပါးလာယူရန် ချိန်းထားသည်။
ဗိုလ်ချုပ် အပါးတော်မြဲ ဗိုလ်ထွန်းလှထံမှလည်း ခရီးသွားခြင်း ဆောင်းပါးကို လမ်းကြုံလျှင် ယူသွားပါဟု မှာထားချက်ရှိသည်။
သို့ဖြစ်၍ ဗိုလ်ထွန်းလှထံ ဆောင်းပါးဝင်ယူရင်း ခဏတဖြုတ် စကားစမြည် ပြောပြီးနောက် ဇော်ဂျီထံသို့ သွားမည်ဟု စိတ်ကူးထားသည်။
၁ဝ နာရီလောက်ကတည်းက အဝတ်အစားလဲပြီး မိုးအတိတ်ကို စောင့်လျက်ရှိသည်။
မိုးကား မစဲနိုင်။
သို့နှင့် စားပွဲတွင်ထိုင်ကာ အပြီးမသတ်သေးသော ကဗျာတဗုဒ်ကို စပ်ရင်း ၁၁ နာရီ ထိုးသွားလေပြီ။
မိုးကား မတိတ်သေးပေ။
နောက်ဆုံးတွင် မိုးစဲလိမ့်မည် မဟုတ်ဟု စိတ်ချလိုက်ပြီး အပေါ်အင်္ကျီထပ်ဝတ်ကာ လမ်းမကြီးသို့ ထွက်ခဲ့သည်။
အဆင်သင့်တွေ့သော ဒေါင်းတံဆိပ် တာမွေ ဘတ်စ်ကားကို တက်စီးသည်။
ကားထဲတွင် ကြည့်မြင်တိုင်မှ လိုက်ပါလာသည် ထင်ရသော တောသား သုံးယောက်နှင့် တရုတ်မနှစ်ယောက်ကို တွေ့ရသည်။
ကားပြတင်းတံခါးများမှာ ပိတ်ထားသည်။
ခရီးသည်တို့ကား တိတ်ဆိတ်စွာ လိုက်ပါလာကြသည်။
အပြင်ဘက်တွင်ကား မိုးသည် ရွာလျက်ပင်။
ရွှံဗွက်ချိုင့်ဝှမ်းတို့ဖြင့် ပြွမ်းသော ရန်ကုန်လမ်းကား စိုစွတ်လှသည်။
ကားသည် သိမ်ကြီးဈေးတွင် ခေတ္တရပ်ပြီး ဆက်လက်၍ တဟုန်တည်း မောင်းလာသည်။
ခရီးသည် အဆင်းအတက် သိပ်မရှိလှ။
သို့နှင့် စပတ် (ဗိုလ်အောင်ကျော်)လမ်း ရောက်လျှင် ကျွန်ုပ်သည် ဆင်းလိုက်သည်။
ကျွန်ုပ်သည် ဒါလဟိုဇီ (မဟာဗန္ဓုလ)လမ်းဘက်မှ စပတ် (ဗိုလ်အောင်ကျော်) လမ်းကို ဖြတ်ကူးလိုက်သည်။
လမ်းဘေးတွင် မော်တော်ကားများသည် ဟိုတစု၊ ဒီတစု ရပ်လျက်ရှိသည်။
ကားတချို့ကား သွားလာလျက်။
မိုးကာဝတ်လျက် လူများသည် သွားကြ လာကြနှင့် ရှုပ်ယှက်ခတ်နေသည်။
သူရိယတိုက်ရှေ့ အဝင်တံခါးမပေါက်ကြီးတွင်ကား လူများသည် ရပ်ကာ အတွင်းသို့ မျှော်ကြည့်လိုက်၊ စကားပြောလိုက်နှင့် နေကြသည်ကို တွေ့မြင်ရသည်။
ကျွန်တော်ကား ရုံးဆင်းချိန်မို့ လူတွေ ရှုပ်နေတာ ထင်ပါရဲ့ဟုသာ သာမန် အောက်မေ့မိသည်။
ကျွန်တော်သည် အင်မတန် အရိပ်အခြေကို မသိတတ်၊ မမြင်တတ်သူ ဖြစ်ချေသည်။
ခါတိုင်းကဲ့သိုပင် ရဲရဲတင်းတင်း တံခါးပေါက်မှ အတွင်းသို့ ဝင်သွားသည်။
လမ်းကူးတွင်ကား လက်နက်ကိုင် စစ်သားများ စောင့်ကြပ်လျက် ရှိသည်ကို တွေ့ရသည်။
ခါတိုင်းလည်း စောင့်နေကျပဲဟု ထင်လိုက်မိသည်။
ကျွန်တော်သည် အတွင်းဝန်ရုံးသို့ သွားခဲလှပေသည်။
ညှိုးလျော့သော မျက်နှာနှင့် လုံချည်အပြာ ဝတ်ထားသော စာရေးမနှစ်ဦးသည် သုတ်သုတ် သုတ်သုတ်နှင့် ရုံးထဲမှ ထွက်လာသည်။
သို့နှင့် အလယ်ဆင်ဝင်အောက် ကားဆိုက်သည့်နေရာသို့ ရောက်လာသည်။
ခါတိုင်းလို ရုံးစေများ၊ ချာပရာစီများ ရပ်ပြုနေသည်ကို အလျဉ်းမတွေ့ရ။
တိတ်ဆိတ် ငြိမ်သက်၍ နေသည်။
ဗိုလ်ထွန်းလှအခန်းသို့ တက်ရန်လှေကား တထစ် နှစ်ထစ် တက်မိပြီးမှ တိတ်ဆိတ်ငြိမ်ချက်သား ကောင်းလှသည်ကို စိတ်ထင့်သွား၍ ဗိုလ်ထွန်းလှ ခေတ္ဈရုံးဆင်းချိန် လက်ဖက်ရည်သောက် သွားနေလိမ့်မည်ဟု တွေးကာ မတက်တော့ဘဲ ဆင်ဝင်အောက်ကို ဖြတ်သန်းကာ တဖက်ရှိ တိုင်းပြုပြည်ပြု လွှတ်တော်ရုံးခန်းသို့ လာခဲ့လေသည်။
ဇော်ဂျီထံမှ အပြန်မှပဲ ဝင်တော့မည်လေ။
လွတ်တော်ရုံး ဝင်ဝင်ချင်း သခင်နု၏ ရုံးခန်းတံခါးဝမှာ ပိတ်ထားသည်ကို တွေ့ရသည်။
သက္ကလတ် ခန်းဆီး အစိမ်းပုတ်ကြီးမှာလည်း ဆွဲပိတ်၍ ထားသည်။
သခင်နုရုံးခန်းကို ကျော်၍ ဇော်ဂျီ၏ အခန်းသို့ ရောက်လေပြီ။
သူ့အခန်းမှာလည်း တံခါးပိတ်ထားပြီး ခန်းဆီး အစိမ်းပုတ်ကြီးသည် ဆွဲ၍ စေ့ထားသည် ရုံးစေသုံးယောက်မှာ နံရံကို မှီကာ ရပ်နေကြသည်။
ခါတိုင်းလို စကားပြော မနေကြ။
သူတို့သည် ငေးမှိုင်တွေဝေ၍ တမျိုးကြီး ဖြစ်နေသည်ဟု အောက်မေ့လိုက်သည်။
ကျွန်တော်က ငိုင်တိုင်တိုင်နေသော ရုံးစေတစ်ဦးအား ‘ဦးသိန်းဟန် ရှိသလား’ ဟု မေးသည်။
‘ရှိပါတယ် ခင်ဗျ’ ဟု ခပ်တိုးတိုးသာ ခပ်အေးအေး ဖြေသည်။
သည်တော့မှ မျက်နှာပျက်နေကြောင်း အသေအချာ သိလိုက်တော့သည်။
စိတ်ထဲတွင်ကား မရှင်း။
တံခါးစေ့ထားသဖြင့် အတွင်းသို့ ရုတ်တရက် မဝင်ဝံ့သေးဘဲ ရပ်ကာ ရုံးစေဘက်သို့ တဖန်လှည်၍ ‘အထဲမှာ အစည်းအဝေး လုပ်နေသလား’ ဟု မေးရသည်။
ရုံးစေသည် ဘာမျှ မပြောဘဲ အသာအယာ စေ့ထားသော တံခါးကို ဖွင့်ပေးသည်။
လှမ်းကြည့်လိုက်ရာ သူ၏ စားပွဲတွင် ထိုင်နေသော ဇော်ဂျီကိုတွေ့မှ ထီးကိုထောင်ပြီး အတွင်းသို့ ဝင်လိုက်သည်။
ရုံးခန်းကား တိတ်ဆိတ် ငြိမ်သက်လျက် ရှိသည်။
စေ့ထားသော ပြတင်းတံခါးမှ ပြာစိမ်းစိမ်း မှန်ရောင်သည် ရိုက်ဟပ်သဖြင့် အခန်းသည် စိမ်းပြာပြာဖြစ်နေသည်။
အခန်းထိပ်ရှိ စားပွဲကြီးတွင်ကား တိုင်းပြုပြည်ပြုလွှတ်တော် အကြံပေးအရာရှိ ဝတ်လုံ ဦးချစ်ထွန်းသည် ခေါင်းငိုက်ကာ ငေးမှိုင်နေလျက် ရှိသည်။
ဇော်ဂျီသည် ကျွန်တော် ဝင်လာသည်ကို မြင်သောအခါ ဆိတ်ဆိတ်ပင်။
စကားမျှမမြွက်ဟဘဲ ထိုင်ရန် ကုလားထိုင်ကိုသာ လက်ဖြင့် ညွှန်ပြသည်။
သူသည် ငေးငိုင်၍ နေသည်။
အတန်ကြာ တိတ်ဆိတ်လျက် ရှိသည်။
ကျွန်တော်ကား ခါတိုင်း လှုပ်ရှားဆူညံ၍ နေတတ်သော အတွင်းဝန်များ ရုံးသည် ဘာကြောင့် ယခုလို အုံ့မှိုင်းရီဝေ၍ နေသည်။
ဆိတ်ငြိမ်၍ နေသည်ကို အံ့ဩလျက် ရှိသည်။
အတန်ကြာ ဆိတ်နေရာမှ ‘အားလုံးတော့ ဒုက္ခဖြစ်ကုန်ပြီ’ ဟု ဇော်ဂျီက တိုးတိုးညည်းလေသည်။
ကျွန်တော်ကား ဘာမှန်းမသိသေးသဖြင့် ကြောင်နေရာ သူက အကဲခတ်မိ၍ နေရာမှထကာ လက်ပြ၍ အပြင်သို့ ခေါ်ခဲ့သည်။
ကျွန်တော်သည် ထိတ်ခနဲ ဖြစ်သွားသည်။
‘လက်ဖက်ရည်ဆိုင် သွားရအောင်’ မိုးတဖွဲဖွဲတွင် ရုံးခန်းအပြင်ဘက် မြေနီလမ်းဘေးပေါ်ရောက်မှ ကျွန်တော် မနေနိုင်၍ ‘ဘာဖြစ်လို့လဲ ဆရာ’ ဟု မေးမိသည်။
‘မင်း မကြားသေးဘူးလား’ ဟု ဇော်ဂျီက အံ့ဩနေသည်။
‘ဟင့်အင်း၊ ကျွန်တော် အခုပဲ ဘတ်စ်ကားပေးက ဆင်းပြီး ရုံးကို တန်းလာတာ’ ဒီတော့မှ ဇော်ဂျီက ဖြစ်ပုံကို ပြောပြသည်။
ခြင်္သေ့တပ် စစ်ယူနီဖောင်းကို ဝတ်ဆင်ထားသော လက်နက်ကိုင် လူလေးယောက်သည် ကျွန်တော် ဖြတ်လာခဲ့သော အလယ်ဆင်ဝင်အောက်မှ တက်လာကာ ဦးအောင်ဆန်း၏ ရုံးခန်းတွင်းသို့ အတွင်းတွန်းဝင်၍ အစည်းအဝေး ပြုလုပ်လျက်ရှိသော အမှုဆောင်ဝန်ကြီးများအား စတင်းဂန်းဖြင့် ပစ်ခတ်ကြပြီး မည်သူမျှ ဖမ်းဆီးခြင်း မခံရဘဲ ဂျစ်ကားဖြင့် ထွက်ပြေး လွတ်မြောက်သွားသည်။
ကျွန်တော မရောက်မီ တစ်နာရီကျော်ကျော်တွင်ခန့်က ဖြစ်သည်။
ကျွန်တော်သည် သည်သတင်းကို ကြားသောအခါ ထိတ်လန့်တုန်လှုပ်၍ သွားသည်။
အသားများ တဆတ်ဆတ် တုန်၍ လာသည်။
အတွင်းဝန်ရုံး လက်ဖက်ရည်ဆိုင်ထဲတွင်ကား စာရေးစာချီ စသော ရုံးသားတို့သည် ညှိုးငယ်သော မျက်နှာဖြင့် ဆိတ်ငြိမ်စွာ စားသောက်၍ နေကြသည်ကို တွေ့မြင်ရသည်။
တစားပွဲခြားရှိ နိုင်ငံရေးရာ အတွင်းဝန် ကိုကျော်မြင့်ကလေးက လှမ်း၍ နှုတ်ဆက်လိုက်သည်။
သူသည် ခပ်အေးအေး၊ ခပ်ထွေထွေပင် လက်ဖက်ရည်ကို သောက်နေသည်။
‘အင်မတန် နှမြောဖို့ ကောင်းတယ်ဗျာ’ ‘သိပ်ပြီး ရက်စက်ကြမ်းကြုတ်တဲ့ နိုင်ငံရေး လုပ်ကြံမှုပဲ’ စသည်ဖြင့် လူအချို့သည် ညည်းထွားလျက် ရှိကြသည်။
ဇော်ဂျီက ‘အမျိုးသား ပျက်စီးခြင်း တရပ်ပဲ’ဟု တသသပြောသည်။
‘ကျွန်တော် ရုံးဝင်းထဲ ဝင်လာတော့ လက်နက်ကိုင် ပုလိပ်တွေကို တွေ့တယ်။
ဒါပေမယ့် ကျွန်တော်ဝင်လာတာ မတားကြပါဘူး။
ဆင်ဝင်အောက် အဝင်မှာတောင် အသိစာရေးတယောက်နဲ့ တွေ့သားပဲ၊ သူကလည်း ဘာမှ မပြောဘူး’ ‘လူတွေဟာ မပြောရက်ကြဘူး’ ဟု ဇော်ဂျီက ဆိုလေသည်။
လက်ဖက်ရည်သောက်နေကြစဉ် ခုတင်ပဲ ဆေးရုံမှ ပြန်လာသော ရုံးသားတဦး အပါးကပ်လာ၍ ‘ဘယ့်နဲ့လဲ’ ဟု ကျွန်တော်တို့က ဝိုင်း၍ မေးမြန်းသည်။
သူက မိုင်းပွန်စော်ဘွားကြီးမှတပါး အားလုံး ဆုံးရှာပြီဟု ပြောသည်။
သူသည် အသံတုန်နေ၍ မျက်နှာမှာ ဖြူဖပ်ဖြူရော် ဖြစ်နေသည်။
‘ဗိုလ်ချုပ်ကော’ ဟု တယောက်က တိုးတိုးမေးသည်။
‘မျက်နှာကို အဝတ်နဲ့ ဖုံးထားတယ်’ ကျွန်တော်လည်း ကြာကြာမနေနိုင်ဘဲ ဂျူဒါအီစကယ် (သိမ်ဖြူ) လမ်း တံခါးပေါက်မှ ကျော်၍ အပြင်ဘက်လမ်းသို့ ထွက်ခဲ့သည်။
မိုးသည် တစိမ့်စိမ့် ရွာလျက်ပင်ရှိသည်။
လူတအုပ်သည် မိုးရွာထဲတွင် ထီးဆောင်း၍၊ တချို့က ထီးမပါဘဲ၊ တချို့က ပလက်ဖောင်းပေါ်တွင်ရပ်ကာ အတွင်းဝန်ရုံးဘက်သို့ မျှော်ကြည့်နေကြသည်။
လူတယောက်က ကျွန်တော့် လက်မောင်းကို ဆွဲကိုင်၍ ‘ဒီမယ် ခုနက ဝန်ကြီးတွေ သေနတ်ပစ်ခံရတယ် ကြားတယ်၊ ဟုတ်သလား ခင်ဗျာ’ဟု မေးသည်။
သူကား အကြောင်းမျိုးစုံကို သိချင်နေပေလိမ့်မည်။
‘ဟုတ်ကဲ့’ ဟူ၍သာ ဖြေကြားပြီး တဖက်သို့ ဖြတ်ကူး၍ အသင့်တွေ့ရသော ဒေါင်းတံဆိပ်ကားကို တက်စီးလိုက်သည်။
ကားသည် လမ်းမတော်သို့ ပြေးလျက်ရှိသည်။
ကားထဲတွင် လူမနည်းလှပေ။
ခရီးသည်အားလုံး မျက်စိမျက်နှာ မကောင်းကြ။
ခပ်ရွယ်ရွယ် မိန်းမပျိုတဦးက ‘ဖြစ်မှ ဖြစ်ရလေနော်၊ ဖြစ်မှ ဖြစ်ရလေနော်’ ဟု မြည်တမ်းလျက်ရှိသည်။
ဈေးသည်ဟု ထင်ရသော ခပ်အိုအို မိန်းမကြီးနှစ်ယောက်ကား ‘ဗိုလ်ချုပ် အသက်ရှင်ပါစေတော်၊ ဗိုလ်ချုပ် အသက်ရှင်ပါစေတော်’ ဆုတောင်း၍ နေကြသည်။
ယခုမှပင် သိရသော မိန်းမတယောက်က မေးမြန်းသည်ကို ‘မပြောကြနဲ့၊ မပြောကြနဲ့’ဟု အသာလက်ကုတ်၍ တီးတိုးတားမြစ်သည်။
သူတို့သည် မပြောရက်ကြ။
သန့်ပြန့်စွာ ဝတ်စားထားသော တရုတ်တဦးက ‘အားကီး ရက်စက်တာပဲ’ဟု ကျွန်တော့်ဘက်သို့ လှည်၍ ရေရွတ်လျက် ရှိသည်။
မျက်နှာထား တင်းတင်းနှင့် ဒရိုင်ဘာသည် တောက်ခေါက်လိုက်သည်။
သိမ်ကြီးဈေးသို့ ရောက်လာသောအခါ လူသွားလူလာ ကင်းရှင်းနေပြီး ဈေးဆိုင်များမှာ ပိတ်ထားလေပြီ။
သတင်းသည် တမုဟုတ်ချင်း ပျံ့နှံ့၍သွားလေပြီ။
မော်တော်ကား၊ လန်ချားတို့ကား ခပ်မြန်မြန် သွားလာကြသည်။
ကားပေါ်မှ ဆင်း၍ လမ်းထဲသို့ ဝင်လာသောအခါ အိမ်ဝတွင် လူတို့သည် မှိုင်တိုင်တိုင်နှင့် ရပ်ကာ ကြည့်နေသည်ကို တွေ့မြင်ရသည်။
လူတို့သည် အငြိမ်မနေနိုင်ကြ။
မိုးသည် မစဲဘဲ ရွာလျက်ပင်။
လူတို့သည် ‘ဖြစ်မှ ဖြစ်ရလေ၊ ဖြစ်မှ ဖြစ်ရလေ’ ဟု တတွတ်တွတ် မြည်တမ်းရင်းပင် ညနေစောင်းလာတော့သည်။
ဗိုလ်ချုပ် ဆုံးကြောင်းကား ညနေသတင်းစာများမှ ကြားရလေပြီ။
မည်သူ့မျက်နှာ ကြည့်ကြည့်၊ မျက်နှာ ညှိုးငယ်နွမ်းလျစွာနှင့်။
လမ်းပေါ်မှ စက်ပြင်ဆရာတဦး၏ မိန်းမ ပါးစပ်မှ ‘ကျုပ်တို့တော့ ထမင်းလည်း မချက်တော့ဘူး၊ စားချင်စိတ်လည်း မရှိတော့ပါဘူးရှင်’ ဟူသော အသံသည် သဲ့သဲ့မျှ ပေါ်ထွက်လာသည်။
နေဝင်မီးငြိမ်းအမိန့် ထုတ်ထားသဖြင့် ညဉ့်ဦးသည် တိတ်ဆိတ်ကာ မှောင်လှသည်။
အိမ်သားများ ဆုံတိုင်း ညနေခင်းက အကြောင်းကိုသာ ပြောကြသည်။
ရှိုက်သံ၊ တမ်းတသံ၊ ညဉ်းညူသံ၊ တသသံ။
တိတ်ဆိတ်မှောင်မည်းသဖြင့် စောစော အိပ်ရာဝင်ကြသော်လည်း အိပ်မပျော်နိုင်ကြ။
နေ့ခင်းကဟာ အိပ်မက်ပဲ ဖြစ်ကြပါစေတော့ဟု မိန်းမများ ဆုတောင်းကြသည်။
ညဥ့်နက်သော်လည်း ချောင်းဟန့်သံ၊ လူးလွန့်သံတို့သည် ဆက်၍နေသည်။
ရှဲခနဲ မီးခြစ်၍ နောက်ဖေး ထကြပြန်သည်။
တရေးနိုးဆုံလျှင် ‘ဘယ်တော့များမှ မေ့ပျောက်ပါ့မလဲနော်’ ဟု အိပ်ချင်သံနှင့် ဆိုကြသည်။
တစ်ရေးနိုးတိုင်း သတိရလျက် ရှိသည်။
မကြာခဏ အိပ်မက်ပြီး နိုးသည်။
သို့နှင့်ပင် တအောက်မေ့မေ့ တသသနှင့် ထိုညကို လွန်မြောက်ရလေသည်။
ဝမ်းနည်း ကြေကွဲဖွယ်ရာ မြန်မာနိုင်ငံရဲ့ ကံဆိုးမိုးမှောင် ကျတဲ့နေ့တနေ့ကို မှတ်တမ်း တင်ထားတဲ့ ဆရာကြီး ဒဂုန်တာရာရဲ့ “ဦးအောင်ဆန်း၏ နောက်ဆုံးနေ့” ကို “ဖျတ်ခနဲ တွေ့ရသော ရုပ်ပုံလွှာ ကားချပ်များ ကိုးကား Category:အာဇာနည်နေ့။